
Predkladacia správa



V júni 2007 bola lokalita Karpatské bukové pralesy zapísaná na Zoznam svetového dedičstva UNESCO ako ukážka zvyškov pralesov v cezhraničnom regióne Slovenska a Ukrajiny. V roku 2011 bola rozšírená o komponenty v Nemecku a v roku 2017 na 41. zasadnutí Výboru svetového dedičstva v Krakove o 63 nových komponentov a ďalších 9 krajín Európy. 
Výbor svetového dedičstva na svojom 41. zasadnutí v Krakove v júli 2017 opätovne upozornil Slovenskú republiku na viaceré pretrvávajúce problémy a uložil do 01.02.2018 vykonať  opatrenia a predložiť správu, vrátane návrhu úpravy hraníc slovenských komponentov lokality a ich nárazníkových zón. 
V nadväznosti na závery prijaté Výborom svetového dedičstva schválila vláda Slovenskej republiky dňa 16.08.2017 spoločný informatívny materiál, v ktorom sa uznesením č. 382 zo dňa 16.08.2017 dotknuté rezorty zaviazali k vypracovaniu komplexného návrhu opatrení na zabezpečenie odporúčaní Výboru svetového dedičstva UNESCO v zmysle záverov jeho 
41. zasadnutia v Krakove.
Zameranie materiálu bolo prerokované na zasadnutiach medzirezortnej pracovnej skupiny zriadenej k tejto problematike. Bol vypracovaný v súčinnosti so všetkými subjektmi, ktoré sú v tejto pracovnej skupine zastúpené, teda v spolupráci rezortov životného prostredia, pôdohospodárstva a rozvoja vidieka, obrany, dopravy a výstavby, zahraničných vecí a európskych záležitostí, financií, školstva, vedy, výskumu a športu, kultúry, Úradu vlády Slovenskej republiky, Úradu podpredsedu vlády pre investície a informáciu, splnomocnenca vlády Slovenskej republiky pre podporu najmenej rozvinutých okresov a v neposlednom rade stálej delegátky Slovenskej republiky pri UNESCO a Zboru poradcov predsedu vlády Slovenskej republiky. 
Materiál obsahuje stručnú informáciu o súčasnom stave riešenia situácie a dosiahnutom pokroku, pričom jeho hlavnou časťou je komplexný súbor opatrení zameraných na zabezpečenie adekvátnej ochrany a starostlivosti o slovenské komponenty lokality prírodného dedičstva v súlade s odporúčaniami Výboru svetového dedičstva UNESCO a medzinárodnej organizácie IUCN, využitie prestížneho emblému UNESCO pre udržateľný rozvoj regiónu, podporu udržateľných foriem cestovného ruchu a mäkkých foriem turizmu, socioekonomický rozvoj, zvyšovanie environmentálneho povedomia,  podporu formálneho a neformálneho environmentálneho vzdelávania a medzinárodnú spoluprácu. Tieto opatrenia boli zároveň premietnuté aj do uznesenia vlády Slovenskej republiky a v rámci možností reflektujú tiež odporúčania a výstupy z historicky prvej návštevy riaditeľky Centra svetového dedičstva 
na Slovensku.
[bookmark: _GoBack]Materiál je informatívnej povahy, a preto neboli identifikované žiadne vybrané vplyvy. Bol predmetom medzirezortného pripomienkového konania a na rokovanie vlády Slovenskej republiky sa predkladá bez rozporov.

